เจนเนอราลี่อัดโฆษณาปั๊มเบี้ย
เจนเนอราลี่ฯ ทยอยเปิดตัวโฆษณาแบรนด์ ออกสินค้าใหม่ ตลอด 4 เดือนหนุนตัวแทน แบงก์ ปั๊มยอดขายได้ง่ายขึ้นในช่วงปลายปี
8 ก.ย. 2559

เจนเนอราลี่ฯ ทยอยเปิดตัวโฆษณาแบรนด์ ออกสินค้าใหม่ ตลอด 4 เดือนหนุนตัวแทน แบงก์ ปั๊มยอดขายได้ง่ายขึ้นในช่วงปลายปี
น.ส.พัชรินทร์ ตันชัยเอกกุล ประธานเจ้าหน้าที่บริหารฝ่ายการตลาดและบริหารภาพลักษณ์องค์กร บริษัท เจนเนอราลี่ ประกันชีวิต (ไทยแลนด์) เปิดเผยว่า ช่วง 4 เดือนที่เหลือของปีนี้บริษัทมีแผนส่งภาพยนตร์โฆษณา สินค้าใหม่ และกิจกรรมการตลาดออกมาอย่างต่อเนื่อง ทำให้ตลาดจดจำชื่อบริษัท และสนับสนุนการขายประกันชีวิต ประกันภัยของตัวแทน และธนาคาร ได้ง่ายขึ้น
“เราใช้งบประมาณ 50 ล้านบาท ในการทำโฆษณา โดยเน้นไปที่สื่อดิจิทัล เพราะเหมาะกับบริษัทที่ยังมีขนาดธุรกิจไม่ใหญ่มาก แต่สามารถเข้าถึงกลุ่มลูกค้าได้มากขึ้นและถูกส่งต่อ รวมทั้งถูกนำไปใช้ในหลายโอกาส” น.ส.พัชรินทร์ กล่าว
น.ส.พัชรินทร์ กล่าวว่า หลังจากนี้บริษัทมีแผนที่จะออกกิจกรรมการตลาดให้กับกลุ่มลูกค้า 3.4 หมื่นราย ที่มีการดาวน์โหลดแอพพลิเคชั่น เจนเนอราลี่ 365 ที่เน้นความสนุกสนานเพิ่มเข้ามา นอกเหนือจากที่ลูกค้าสามารถเข้ามาปรับเปลี่ยนข้อมูลส่วนตัว ดูผลประโยชน์การประกันชีวิต ประกันสุขภาพ โรงพยาบาลใกล้เคียงที่สามารถเข้ารับการรักษาได้ และดึงข้อมูลกรมธรรม์ไปใช้ รวมถึงส่วนลดต่างๆ ให้เหมาะสมกับไลฟ์สไตล์ของคนรุ่นใหม่
“โฆษณาที่ออกไปก่อนหน้านี้ทำให้เบี้ยประกันลูกค้ารายใหม่เพิ่มขึ้นมาก โดยปี 2557 มีเบี้ยใหม่ 584 ล้านบาท ปี 2558 เพิ่มขึ้นมาเป็น 1,207 ล้านบาท ขณะที่เบี้ยประกันชีวิตที่มีตั้งแต่ 5 หมื่นบาทขึ้นไป จาก 17% ในปี 2557 เพิ่มขึ้นเป็น 62% ของเบี้ยใหม่ทั้งหมด ซึ่งเป็นผลจากประชาชนกลุ่มเป้าหมายได้รู้จักแบรนด์ของบริษัทมากขึ้น” น.ส.พัชรินทร์ กล่าว
น.ส.กมลวรรณ อิ่มฤทัยเจริญโชค รองประธานบริหาร ฝ่ายธุรกิจสถาบันการเงินและกลุ่มพัฒนาธุรกิจรายย่อย บริษัท เจนเนอราลี่ ประกันชีวิต (ไทยแลนด์) กล่าวว่า บริษัทได้ออกประกันชีวิตแบบบำนาญขายผ่านธนาคารเกียรตินาคิน ชื่อ KKGEN Infinite Annuity 88/5 ชำระเบี้ย 5 ปี คุ้มครอง 88 ปี